কেন্দ্রের হিন্দির বিরুদ্ধে যুদ্ধ, তামিলনাড়ু বাজেটে বদলাল টাকার প্রতীক

ওয়েব ডেস্ক: রাজ্য বাজেটে টাকার প্রতীক ‘রুপি’ বদল করে ফেলল তামিলনাড়ু (Tamilnadu)। জাতীয় শিক্ষা নীতিতে (National Education Policy) কেন্দ্রের তিন ভাষার (Language) বিরোধিতা করেছে এমকে স্ট্যালিনের সরকার। ভাষা বিতর্কে এবার তারা বড় পদক্ষেপ করল। যে ঘটনায় দেশে হইচই পড়ে গিয়েছে। শুক্রবার তামিলনাড়ুর রাজ্য বাজেট পেশ হবে। নতুন লোগো মুখ্যমন্ত্রী এমকে স্ট্যালিন বৃহস্পতিবার এক্স হ্যান্ডলে শেয়ার করেছেন। যা নিয়ে রাজনৈতিক মহলে চাপান উতোর দেখা দিয়েছে। এটা কি প্রতীকী প্রতিবাদ? না কি এভাবে এটা করা যায়? নানা প্রশ্ন দেখা দিয়েছে।

তবে ডিএমকে নেতা সরাবানান আন্নাদুরাই বলেন, এতে বেআইনি কিছু নেই। এটা দেখানোর বিষয় নয়। আমরা তামিলকে গুরুত্ব দিচ্ছি। সেজন্যই সরকার এই উদ্যোগ নিয়েছে। তবে বিজেপি নেতা তামিলিসাই সৌন্দরাজন বলেন, এটা সংবিধানের বিরুদ্ধে।

আরও পড়ুন: সংরক্ষিত শিবালিক অরণ্যে গাছ কাটায় স্থগিতাদেশ উত্তরাখণ্ড হাইকোর্টের

কেন্দ্রীয় সরকার নতুন জাতীয় শিক্ষা নীতি বাস্তবায়নে অষ্টম শ্রেণি ও তার উপরের ক্লাসে তৃতীয় ভাষা পঠন পাঠনের কথা জানিয়েছে। যে ২২টি ভাষার মধ্যে রয়েছে হিন্দি। তামিনাড়ুর সরকারের বক্তব্য, তারা দুই ভাষা নীতিতে তামিল ও ইংরেজিই পড়তে চায়। হিন্দি তাদের দরকার নেই। হিন্দি চাপিয়ে দিয়ে তামিলনাড়ুর শিক্ষা ব্যবস্থাকে ধ্বংস করতে চাওয়া হচ্ছে। তবে কেন্দ্রীয় সরকারের যুক্তি, ছাত্র ছাত্রীরা হিন্দিতে সড়গড় হলে বিভিন্ন রাজ্যে যাতায়াতে সুবিধা হবে।